Før jul begyndte endnu et forsøg med en type omstridte drænrør, banket ned i Vestkystens strandsand for at forhindre havet i at gnave af kysten.

De halvanden meter lange trykudligningsrør står på en fem kilometer lang strækning af kysten ved Kandestederne umiddelbart syd for Skagen. De er banket ned i rækker, vinkelret på kysten, hvor de står med ti meters mellemrum. Der er 100 meter mellem de 50 rækker af drænrør, beretter Nordjyske.

Det lokale dagblad har også talt med Kystdirektoratet, som tidligere har testet drænrørene. Den test fandt sted tilbage i 2005-2008, og efterfølgende konkluderede to forskere, at de ikke ydede den fjerneste beskyttelse mod havets kræfter.

Læs også: Her er rapporterne om de virkningsløse drænrør

Sagen om Skagen-opfinder Poul Jakobsens drænrør er så langt den største, som Kystdirektoratet nogensinde har haft, men det nye forsøg får ikke sagsbunken til at vokse. Miljø- og Fødevareministeriet har nemlig besluttet at gå uden om sit eget direktorat og har i stedet hyret et rådgiverfirma, Orbicon, til at udføre det nye forsøg.

Det bliver også Orbicon, som skal vurdere, om drænrørene virker som kystsikring eller ej.

Orbicon vil ikke udtale sig til Nordjyske, men avisen har alligevel gravet detaljer om forsøget frem. Områderne både syd og nord for teststrækningen skal fungere som referencer, når effekten af forsøget skal gøres op.

Forsøget løber over tre år, og de første målinger fandt sted ved opsætningen. Herefter måles kysten op tre gange årligt.

Pengene kommer fra en vækstaftale fra 2013, og Dansk Folkeparti har sørget for, at ti millioner kroner er blevet sat af til de nye drænrørsforsøg.

Opfinder Poul Jakobsen ville gerne have haft lov til at banke rørene i stranden lidt længere mod syd mellem Nørre Lyngby og Nørlev, men Hjørring Kommune sagde nej tak.

Opfinderen er stærkt kritisk over for, at det nye forsøg ikke evalueres løbende.

»Der er ikke nogen grund til at vente tre år, når vi tidligere har vist, at vi kan stoppe erosionen på den jyske vestkyst,« siger han til Nordjyske.

Ingeniøren har igennem årene dækket striden mellem Poul Jakobsen og Kystdirektoratet intensivt. Direktoratet sværger til sandfodring for at beskytte den jyske vestkyst.

Der var allerede i 2010 optræk til en ny runde forsøg med drænrørene under den daværende borgerlige regering. Året efter skiftede regeringsmagten imidlertid, og den S-ledede regering trak stikket til forsøgene.